
Text rozhodnutia
Súd: Najvyšší súd Spisová značka: 2Sž/13/2012 Identifikačné číslo súdneho spisu: 9012010096 Dátum vydania rozhodnutia: 22. 08. 2012 Meno a priezvisko sudcu, VSÚ: JUDr. Elena Kováčová ECLI: ECLI:SK:NSSR:2012:9012010096.1 Rozhodnutie Najvyšší súd Slovenskej republiky v právnej veci žalobcu: Úrad práce, sociálnych vecí a rodiny Poprad, so sídlom Nábrežie Jána Pavla II. 439/16, Poprad, proti žalovanému: Ministerstvo financií Slovenskej republiky, so sídlom Štefanovičova 5, Bratislava, o preskúmanie zákonnosti rozhodnutia a postupu žalovaného č.k. MF/016033/2012-243 zo dňa 6. júna 2012, takto r o z h o d o l : Najvyšší súd Slovenskej republiky vec p o s t u p u j e Krajskému súdu v Bratislave ako súdu vecne a miestne príslušnému. o d ô v o d n e n i e : Podaním doručeným Najvyššiemu súdu Slovenskej republiky dňa 25. júla 2012 sa žalobca domáhal zrušenia rozhodnutia žalovaného zo dňa 6. júna 2012, ktorým žalovaný v odvolacom konaní potvrdil rozhodnutie Správy finančnej kontroly Košice č. 4/981/2011/192 zo dňa 13. apríla 2012, ktorým bola žalobcovi uložená pokuta vo výške 1.100 € za porušenie § 3 ods. 4 a § 13 ods. 1 (ods. 2 v znení platnom do 31.5.2008) zákona č. 278/1993 Z. z. o správe majetku štátu v platnom znení. Najvyšší súd Slovenskej republiky posúdil podanie žalobcu z 9. júla 2012, doručené Najvyššiemu súdu Slovenskej republiky 25. júla 2012, ako žalobu o preskúmanie zákonnosti rozhodnutia žalovaného (§ 244 a nasl. Občianskeho súdneho poriadku). Najvyšší súd Slovenskej republiky skúmal svoju vecnú príslušnosť, prv než začal konať vo veci samej (§ 104a ods. 1 Občianskeho súdneho poriadku). Vecná príslušnosť Najvyššieho súdu Slovenskej republiky je upravená v ustanovení § 246 ods. 2 Občianskeho súdneho poriadku. Podľa ustanovenia § 246 ods. l Občianskeho súdneho poriadku na preskúmavanie rozhodnutí a postupov sú príslušné krajské súdy, pokiaľ zákon neustanovuje inak. Podľa ustanovenia § 246 ods. 2 Občianskeho súdneho poriadku Najvyšší súd Slovenskej republiky je vecne príslušný a) na preskúmanie rozhodnutí a postupu ústredných orgánov štátnej správy a iných orgánov s pôsobnosťou pre celé územie Slovenskej republiky, ak to ustanoví zákon, b) na konanie podľa štvrtej hlavy a piatej hlavy tejto časti, ak je žalovaným ústredný orgán štátnej správy alebo iný orgán s pôsobnosťou pre celé územie Slovenskej republiky (t.j. na konanie proti nečinnosti orgánu verejnej správy a konanie o ochrane pred nezákonným zásahom orgánu verejnej správy). Predmetná vec nepatrí do vecnej príslušnosti Najvyššieho súdu Slovenskej republiky vymedzenej v ustanovení § 246 ods. 2 Občianskeho súdneho poriadku. Žalovaný je síce ústredným orgánom štátnej správy, avšak osobitný zákon (v danom prípade zákon č. 278/1993 Z. z. o správe majetku štátu) vecnú príslušnosť Najvyššieho súdu Slovenskej republiky na preskúmanie jeho postupu a rozhodnutí neustanovil. Vo veci nejde ani o konanie proti nečinnosti, ani o konanie o ochrane pred nezákonným zásahom orgánu verejnej správy. Podľa § 246a ods. 1 O.s.p. miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa. Vzhľadom na vyššie uvedené skutočnosti Najvyšší súd Slovenskej republiky rozhodol v zmysle § 250d ods. 2 Občianskeho súdneho poriadku v spojení s § 246 ods. l a § 246a ods. l Občianskeho súdneho poriadku, tak ako je uvedené vo výrokovej časti tohto uznesenia. Poučenie: Proti tomuto uzneseniu opravný prostriedok nie je prípustný.

